[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.12.2005

COM(2005) 641 τελικό

2003/0139 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟΎ ΤΟΥ ΕΥΡΩΠΑΪΚΟΎ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις μεταφορές αποβλήτων

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2003/0139 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣσύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΚΑΝΟΝΙΣΜΟΎ ΤΟΥ ΕΥΡΩΠΑΪΚΟΎ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις μεταφορές αποβλήτων

1. Εισαγωγή

Το άρθρο 251 παράγραφος 2, τρίτο εδάφιο, στοιχείο γ) της συνθήκης ΕΚ προβλέπει ότι η Επιτροπή έχει την υποχρέωση να γνωμοδοτεί όσον αφορά τις τροποποιήσεις που προτείνει το Ευρωπαϊκό Κοινοβούλιο κατά τη δεύτερη ανάγνωση. Η Επιτροπή παραθέτει κατωτέρω τη γνώμη της σχετικά με τις 62 τροπολογίες που ενέκρινε το Κοινοβούλιο.

2. Ιστορικο

Η πρόταση COM(2003)379 τελικό – 2003/0139(COD) διαβιβάστηκε στο Ευρωπαϊκό Κοινοβούλιο και το Συμβούλιο στις 30 Ιουνίου 2003.

Το Ευρωπαϊκό Κοινοβούλιο γνωμοδότησε κατά την πρώτη ανάγνωση στις 19 Νοεμβρίου 2003.

Η Ευρωπαϊκή Οικονομική και Κοινωνική Επιτροπή γνωμοδότησε στις 28 Ιανουαρίου 2004.

Πραγματοποιήθηκε διαβούλευση με την Επιτροπή των Περιφερειών η οποία, εντούτοις, δεν εξέδωσε γνώμη.

Κατόπιν της γνώμης του Ευρωπαϊκού Κοινοβουλίου και σύμφωνα με το άρθρο 250 παράγραφος 2, η Επιτροπή διαβίβασε την τροποποιημένη πρότασή της COM(2004)172 τελικό στο Ευρωπαϊκό Κοινοβούλιο και το Συμβούλιο στις 9 Μαρτίου 2004.

Σύμφωνα με το άρθρο 251 παράγραφος 2 της συνθήκης ΕΚ, το Συμβούλιο εξέδωσε επίσημα κοινή θέση στις 24 Ιουνίου 2005. Η ανακοίνωση της Επιτροπής σχετικά με την κοινή θέση του Συμβουλίου COM(2005)303 τελικό διαβιβάστηκε στο Ευρωπαϊκό Κοινοβούλιο την 1η Ιουλίου 2005 και το Ευρωπαϊκό Κοινοβούλιο ενέκρινε τη θέση του κατά τη δεύτερη ανάγνωση στις 25 Οκτωβρίου 2005.

3. Αντικειμενο τησ προτασησ

Η πρόταση έχει τέσσερις κύριους στόχους:

- Εφαρμογή της απόφασης του Συμβουλίου του ΟΟΣΑ C(2001)107 της 14ης Ιουνίου 2001 στην κοινοτική νομοθεσία.

- Αντιμετώπιση των προβλημάτων που ανέκυψαν κατά την εφαρμογή, διοικητική διαχείριση και επιβολή του αντιστοίχου κανονισμού τού 1993 καθώς και επίτευξη μεγαλύτερης νομικής σαφήνειας.

- Επιδίωξη συνολικής εναρμόνισης στον τομέα των διασυνοριακών μεταφορών αποβλήτων.

- Βελτίωση της διάρθρωσης των άρθρων του κανονισμού.

4. Γνώμη της Επιτροπής όσον αφορά τις τροπολογίες του Ευρωπαϊκού Κοινοβουλίου

Στις 25 Οκτωβρίου 2005, το Ευρωπαϊκό Κοινοβούλιο ενέκρινε 62 τροπολογήσεις στις κοινή θέση του Συμβουλίου. Η Επιτροπή δύναται να αποδεχθεί όλες τις επιμέρους τροπολογίες πλήρως ως αναφέρεται κατωτέρω. Τα ειδικά θέματα για τα οποία η Επιτροπή δεν μπορεί να συμφωνήσει με την κοινή θέση αναφέρθηκαν στην ανακοίνωση της Επιτροπής για την κοινή θέση του Συμβουλίου COM(2005)303 τελικό.

Οι τροπολογίες 1, 2, 102 και 104 όσον αφορά τις αιτιολογικές σκέψεις διευκρινίζουν τις αντίστοιχες διατάξεις και διευκολύνουν την εφαρμογή του κανονισμού. Η τροπολογία 103 αφορά την ασφαλή και περιβαλλοντικώς ορθή διαχείριση της διάλυσης σκαφών καθώς και τις υπό εξέλιξη εργασίες για τη διαμόρφωση υποχρεωτικών απαιτήσεων σε παγκόσμιο επίπεδο για το θέμα αυτό.

Η τροπολογία 6 εξαιρεί από την εφαρμογή του κανονισμού ορισμένες περιπτώσεις κατά τις οποίες η τήρηση των σχετικών διατάξεων θα εθεωρείτο δυσανάλογη όσον αφορά τα απόβλητα που προκύπτουν επί των οχημάτων, σιδηροδρομικών συρμών, πλοίων και αεροπλάνων.

Οι τροπολογίες 12, 17-22, 26, 32, 38, 40-45, 47-50, 53, 55, 57-62, 70, 79-80, 90, 105 και 108 διευκρινίζουν τις αντίστοιχες διατάξεις και βελτιώνουν τη συνέπεια των επιμέρους διατάξεων του κανονισμού.

Η τροπολογία 14 διευκολύνει την εφαρμογή των συστημάτων παραλαβής κατόπιν επιστροφής για τα μη επικίνδυνα απόβλητα.

Οι τροπολογίες 29 και 36 επιτρέπουν στις αρχές που είναι αρμόδιες για τη διαμετακόμιση να διατυπώσουν ορισμένες αντιρρήσεις για τη μεταφορά αποβλήτων σε περιπτώσεις για τις οποίες κάτι τέτοιο θεωρείται δεόντως δικαιολογημένο.

Οι τροπολογίες 63, 106, 110, 111 και 113 ενισχύουν τους ελέγχους των φορτίων αποβλήτων καθώς και την επιβολή του κανονισμού. Η τροπολογία 112 συμβάλλει στην καλύτερη εφαρμογή του κανονισμού.

Οι τροπολογίες 71-75 και 77 εξασφαλίζουν πλήρη σαφήνεια όσον αφορά το επικρατούν νομικό καθεστώς σχετικά με τις μεταφορές αποβλήτων προς τη Βουλγαρία και τη Ρουμανία κατά τις ισχύουσες μεταβατικές περιόδους σύμφωνα με τις συνθήκες προσχώρησης των εν λόγω χωρών.

Οι τροπολογίες 84-85 συμβάλλουν στην περαιτέρω ευθυγράμμιση προς τη σύμβαση της Βασιλείας της 22ας Μαρτίου 1989 σχετικά με τον έλεγχο των διασυνοριακών μεταφορών επικίνδυνων αποβλήτων και τη διάθεσή τους.

Η τροπολογία 109 αυξάνει τη διαφάνεια και τις πληροφορίες σχετικά με τις μεταφορές αποβλήτων εξασφαλίζοντας παράλληλα την εμπιστευτικότητα βάσει της εθνικής ή της κοινοτικής νομοθεσίας.

5. Συμπερασμα

Σύμφωνα με το άρθρο 250 παράγραφος 2 της Συνθήκης ΕΚ, η Επιτροπή τροποποιεί την πρότασή της ως αναφέρεται ανωτέρω.